ওয়েব ডেস্কঃ আমজনতার সুবিধার কথা মাথায় রেখে, মোদী সরকারের তরফে আরও একটি কড়া পদক্ষেপ নেওয়া হল বুধবার। গ্রাহকদের ব্যাঙ্ক হয়রানির হাত থেকে বাঁচাতে নয়া নিতী নিতে চলেছে কেন্দ্রীয় সরকার তথা রিজার্ভ ব্যাঙ্ক অব ইন্ডিয়া। মোবাইল নম্বর পোর্টেবিলিটির মতো ব্যাঙ্ক অ্যাকাউন্টের ক্ষেত্রেও ‌পোর্টিবিলিটি সুবিধা আনতে চলেছে আর বি আই। এদিন দেশের শীর্ষ ব্যাঙ্কের ডেপুটি গভর্নর এস এস মুন্দ্রা ব্যাঙ্ক অ্যাকাউন্ট নম্বর পোর্টেবিলিটি সুবিধা আনার কথা ঘোষণা করেন।এর জন্য প্রয়োজন আধার নম্বরের। তিনি বলেন,”গত দুবছর ধরে আধার প্রকল্পের গতি বেড়েছে। National Payments Corporation of India-এর মাধ্যমে ব্যাঙ্কের লেনদেনও হচ্ছে। ফলে অ্যাকাউন্ট নম্বর পোর্টেবিলিটি খুব শিগগিরই বাস্তবায়িত হবে। প্রসঙ্গত, বেশ কিছু ব্যাঙ্ক নানাভাবে গ্রাহকদের থেকে অতিরিক্ত চার্জ নিচ্ছে। এটিএম-এর চার্জ বাড়ানো হয়েছে। এটিএম থেকে টাকা তুললেও চার্জ দিতে হচ্ছে। অথচ অসুবিধা হলেও গ্রাহকরা ব্যাঙ্ক বদলাতে পারছেন না। শুধুমাত্র ব্যাঙ্ক অ্যাকাউন্ট নম্বরটির জন্য। এছাড়া, কিছু ব্যাঙ্ক সর্বনিম্ন ব্যালেন্স না রাখলে চার্জ কাটছে। গ্রাহকদের বেশ কিছু পরিষেবা থেকে দূরে রাখছে। ব্যাঙ্কগুলিকে স্বশাসন দেওয়া হলেও তারা সাধারণ মানুষকে সব পরিষেবা দিচ্ছে না।